CELEX: 32021R0866
Language: ro
Date: 2021-05-28 00:00:00
Title: Regulamentul de punere în aplicare (UE) 2021/866 al Comisiei din 28 mai 2021 de suspendare a măsurilor de politică comercială cu privire la anumite produse originare din Statele Unite ale Americii impuse prin Regulamentul de punere în aplicare (UE) 2018/886

31.5.2021   
               
               
                  RO
               
               
                  Jurnalul Oficial al Uniunii Europene
               
               
                  L 190/94
               
            
         REGULAMENTUL DE PUNERE ÎN APLICARE (UE) 2021/866 AL COMISIEI
         din 28 mai 2021
         de suspendare a măsurilor de politică comercială cu privire la anumite produse originare din Statele Unite ale Americii impuse prin Regulamentul de punere în aplicare (UE) 2018/886
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 654/2014 al Parlamentului European și al Consiliului din 15 mai 2014 privind exercitarea drepturilor Uniunii pentru aplicarea și respectarea normelor comerțului internațional și de modificare a Regulamentului (CE) nr. 3286/94 al Consiliului privind adoptarea procedurilor comunitare în domeniul politicii comerciale comune în vederea asigurării exercitării de către Comunitate a drepturilor care îi sunt conferite de normele comerțului internațional, în special de cele instituite sub egida Organizației Mondiale a Comerțului (1), în special articolul 7 alineatele (3) și (4),
         întrucât:
         
                     (1)
                  
                  
                     La 20 iunie 2018, Comisia a adoptat Regulamentul de punere în aplicare (UE) 2018/886 (2) privind măsurile de politică comercială cu privire la anumite produse originare din Statele Unite ale Americii (denumite în continuare „Statele Unite”), care prevede aplicarea de taxe vamale suplimentare la importurile în Uniune ale anumitor produse originare din Statele Unite.
                  
               
                     (2)
                  
                  
                     În special, Comisia a impus, în numele Uniunii, taxe vamale suplimentare pentru produsele enumerate în anexa I și în anexa II la Regulamentul de punere în aplicare (UE) 2018/886, astfel încât:
                     
                                 (a)
                              
                              
                                 taxele ad valorem suplimentare cu o rată de 10 % și 25 % la importurile produselor enumerate în anexa I, astfel cum sunt specificate în respectiva anexă, au intrat în vigoare la 21 iunie 2018 și urmau să se aplice până când Statele Unite vor înceta să aplice măsurile lor de salvgardare produselor originare din Uniune;
                              
                           
                                 (b)
                              
                              
                                 taxele ad valorem suplimentare cu o rată de 10 %, 25 %, 35 % și 50 % la importurile produselor enumerate în anexa II, astfel cum sunt specificate în respectiva anexă, ar urma să se aplice începând de la 1 iunie 2021 sau de la data adoptării, de către Organul de soluționare a litigiilor al OMC, a unei hotărâri conform căreia măsurile de salvgardare ale Statelor Unite nu sunt conforme cu dispozițiile relevante din Acordul OMC ori de la data notificării organului respectiv cu privire la adoptarea hotărârii sus-menționate, în cazul în care adoptarea sau notificarea survine înainte de 1 iunie 2021, până în momentul în care Statele Unite vor înceta să aplice măsurile lor de salvgardare care vizează Uniunea.
                              
                           
               
                     (3)
                  
                  
                     În urma adoptării Regulamentului de punere în aplicare (UE) 2018/724 (3), Comisia, în numele Uniunii, a suspendat, în cadrul OMC, aplicarea pentru comerțul cu Statele Unite a concesiilor privind taxele la import în temeiul GATT 1994 cu privire la produsele enumerate în anexa I și în anexa II la Regulamentul de punere în aplicare (UE) 2018/724. Această etapă a permis aplicarea unor taxe vamale suplimentare la importul de produse originare din Statele Unite ale Americii, astfel cum sunt enumerate în anexa I și în anexa II la Regulamentul de punere în aplicare (UE) 2018/886.
                  
               
                     (4)
                  
                  
                     Considerentul 7 din Regulamentul de punere în aplicare (UE) 2018/886 prevede că, în numele Uniunii, Comisia poate modifica regulamentul respectiv, în cazul în care consideră că este necesar, pentru a ține seama de orice modificare sau amendament la măsurile de salvgardare ale Statelor Unite.
                  
               
                     (5)
                  
                  
                     La 17 mai 2021, Uniunea și Statele Unite au publicat o declarație comună în care „au convenit să traseze o traiectorie care să pună capăt litigiilor OMC ca urmare a aplicării de către SUA a unor tarife la importurile din UE în temeiul secțiunii 232”. În acest context, Uniunea ar trebui să suspende aplicarea taxelor ad valorem suplimentare pentru produsele enumerate în anexa II la Regulamentul de punere în aplicare (UE) 2018/886, ca un pas important în direcția eliminării reciproce a măsurilor restrictive și cu obiectivul de a oferi timpul și condițiile necesare pentru soluționarea din punct de vedere politic a chestiunii.
                  
               
                     (6)
                  
                  
                     Perioada de suspendare ar trebui să dureze până la 30 noiembrie 2021, aceasta fiind considerată o perioadă suficientă în scopurile menționate în considerentul anterior.
                  
               
                     (7)
                  
                  
                     În conformitate cu articolul 7 alineatul (4) din Regulamentul (UE) nr. 654/2014, Comisia poate adopta acte de punere în aplicare imediat aplicabile pentru suspendarea măsurilor de politică comercială din motive de urgență, atunci când această suspendare este legată de modificarea măsurii în cauză a țării terțe. Aplicarea imediată a prezentului regulament este justificată având în vedere obiectivul de a oferi timpul și condițiile necesare pentru soluționarea chestiunii, astfel cum se menționează în considerentul 5, și, în acest scop, este necesar să se suspende aplicarea iminentă a anexei II, astfel încât taxele ad valorem suplimentare pentru produsele enumerate în anexa II să nu se aplice în perioada necesară pentru atingerea obiectivelor în cauză.
                  
               
                     (8)
                  
                  
                     Prezentul regulament nu afectează suspendarea, în cadrul OMC, a aplicării pentru comerțul cu Statele Unite a concesiilor privind taxele la import în temeiul GATT 1994 cu privire la produsele enumerate în anexa I și în anexa II la Regulamentul de punere în aplicare (UE) 2018/724, astfel cum a fost modificat prin Regulamentul de punere în aplicare (UE) 2018/886. Această suspendare a obligațiilor asumate în cadrul OMC se aplică în continuare, în timp ce prezentul regulament suspendă aplicarea taxelor la import suplimentare.
                  
               
                     (9)
                  
                  
                     În conformitate cu articolul 8 din Regulamentul (UE) nr. 182/2011 al Parlamentului European și al Consiliului (4), în termen de cel mult 14 zile de la adoptarea prezentului regulament, Comisia îl va înainta Comitetului privind barierele în calea comerțului, instituit prin Regulamentul (UE) 2015/1843 al Parlamentului European și al Consiliului (5), în vederea emiterii unui aviz,
                  
               ADOPTĂ PREZENTUL REGULAMENT:
         
            Articolul 1
            UE suspendă aplicarea de taxe ad valorem suplimentare cu o rată de 10 %, 25 %, 35 % și 50 % la importurile produselor enumerate în anexa II la Regulamentul de punere în aplicare (UE) 2018/886, până la data de 30 noiembrie 2021 inclusiv.
            Prin urmare, taxele prevăzute în anexa II la Regulamentul de punere în aplicare (UE) 2018/886 se aplică începând cu 1 decembrie 2021 inclusiv.
         
         
            Articolul 2
            Prezentul regulament intră în vigoare la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 28 mai 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 189, 27.6.2014, p. 50; modificat prin Regulamentul (UE) 2015/1843 și prin Regulamentul (UE) 2021/167 al Parlamentului European și al Consiliului (JO L 49, 12.2.2021, p. 1).
         
            (2)  Regulamentul de punere în aplicare (UE) 2018/886 al Comisiei din 20 iunie 2018 privind anumite măsuri de politică comercială cu privire la anumite produse originare din Statele Unite ale Americii și de modificare a Regulamentului de punere în aplicare (UE) 2018/724 (JO L 158, 21.6.2018, p. 5).
         
            (3)  Regulamentul de punere în aplicare (UE) 2018/724 al Comisiei din 16 mai 2018 privind unele măsuri specifice de politică comercială cu privire la anumite produse originare din Statele Unite ale Americii (JO L 122, 17.5.2018, p. 14).
         
            (4)  Regulamentul (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie (JO L 55, 28.2.2011, p. 13).
         
            (5)  Regulamentul (UE) 2015/1843 al Parlamentului European și al Consiliului din 6 octombrie 2015 privind adoptarea procedurilor Uniunii în domeniul politicii comerciale comune în vederea asigurării exercitării de către Uniune a drepturilor care îi sunt conferite de normele comerțului internațional, în special de cele instituite sub egida Organizației Mondiale a Comerțului (text codificat) (JO L 272, 16.10.2015, p. 1).